Beampte in hof weens beweerde omkopery | Netwerk24
Deur Brümilda Swartbooi 14 Januarie 2020 12:18
’n Immigrasiebeampte word van korrupsie aangekla nadat hy glo meer as R100 000 se omkoopgeld van ’n buitelandse sakeman geëis het.
Sam Jan Langa (52) het Maandag in die streekhof in Kempton Park verskyn op aanklagte van korrupsie, afpersing en regsverydeling.
Brig. Vishnu Naidoo, nasionale polisiewoordvoerder, sê in ’n verklaring Langa het by die departement van binnelandse sake se nasionale kantoor gewerk.
“Langa het na bewering meer as R100 000 se omkoopgeld van ’n buitelandse sakeman geëis in ruil daarvoor dat hy glo sou verseker dat die sakeman en ander buitelanders nie terug na hul land van herkoms gedeporteer word nie,” sê Naidoo.
Naidoo sê die saak is verwys na die nasionale ondersoekspan wat met ou onopgeloste sake werk vir verdere ondersoek.
Langa is op 9 Januarie omstreeks 17:40 tydens ’n geheime operasie by die O.R. Tambo-lughawe se vertreksaal in hegtenis geneem toe hy glo die omkoopgeld verwag het.
Langa bly in aanhouding. Hy verskyn weer Woensdag in die hof.
Meer oor: Sam Jan Langa | Regsverydeling | Afpersing | Omkopery | Korrupsie